Ons was Maart en April (2016) in Suid Afrika vir ‘n twee maande tuisbesoek. Ban Frontida was natuurlik toegesluit tydens die tyd en julle kan net dink hoe die stof opgegaar het oor dié tyd. Omrede die balkon bo oop is na die huis toe, het die huis erge stof – glo dit of nie, blare en nog meer van buite af ingekry. Die winde was baie sterk gewees oor die tyd. Operasie skoonmaak het begin en dit het ons n goeie klompie dae se werk en baie sweet geneem om die huis weer stof en ‘gedierte’ vry te hê. Terselfde tyd het die waterpomp van die boorgat ook knieserig geraak. Dit het ons ‘n tydjie geneem met baie frustrasie agv ‘Thai tyd’ om weer die water aan die gang te kry.
Ek (Andre) stap nou al ‘n jaar en ‘n half ‘n pad met ‘n mede Suid Afrikaner, “Jan” wat hier in Bangkok in die tronk is. Ek besoek hom elke maand vir twee dae op ‘n keer en dien ook as ‘n skakel tussen hom en sy familie in Suid Afrika. Ek help hom ook met sy Teologie studies wat hy tans mee besig is. Daar is intussen nog ‘n Suid Afrikaner, “Koos” wat God op my pad gesit het wat ook in die gevangenis in Bangkok is. Van hierdie maand af besoek ek dan vir Jan en Koos. Koos het 27 jaar tronkstraf gekry. Dit is nie altyd maklik vir die ouens nie (uit die aard van die saak) en meer as soms is die besoeke baie emosioneel op hulle en op myself ook. Ek vra voorbidding vir die besoeke dat die Heilige Gees se alomteenwoordigheid, God se liefde en vrede altyd raakgesien sal word tydens besoeke en vir hul lewens daarna in die vreemde omstandighede en alleenheid. Dit is ‘n voorreg om deel van hulle lewens te wees en ek dank en Prys die Here vir die seëninge wat Hy gee wat die besoeke en ‘fellowship’ moontlik maak.
Vrinne, ons vertrou nogsteeds op God vir die motor wat ons benodig. Ons wil julle vra om saam met ons in indringende gebed van noodsaaklikheid te gaan oor die saak en dat God sal voorsien as dit in Sy wil is vir ons om ‘n voertuig te kan hê vir ons bediening.
Bid asseblief vir die uitreikspan. Bid spesifiek dat hulle in gehoorsaamheid sal beweeg van wat God aan hulle wil openbaar vir dit wat hulle vir Hom moet doen tydens die uitreik. Bid ook dat die uitreik vir elkeen van die spanlede tot groot persoonlike seën sal wees.